السيمانا للي فاتت، تجوجت فسويسرا بمواطن سويسري ثلث شهور من بعد ما القنصلية السويسرية فالمغرب صادقات على مشروعنا ديال الجواج و عطاتني الڢيزا باش نضرب الكاغط فبلاد الشكلاط و الفرماج و احترام الوقت و بنادم. و قبل من هاد الشي كامل وانا باقا فالمغرب، قللت من الخدمة، و بالتالي من المدخول، باش نتفرغ لجميع الوراق للي طالباها القنصلية لهاد الغرض. و هاد الشي كامل باش راجلي المستقبلي ما يوقفش قدام العدول و يشهد بالكذوب و يعتنق الإسلام نفاقا غير باش يعطيوه وريقة تخول ليه الحق ينيكني فالفنادق فالمغرب بلاما يجيب لينا شي قواد البوليس. حيث إلى تجوجتي نيشان فالبلاد الغربية ما عندكش لاش تدوزي من هاد الخانة البهلوانية، بما أنه القانون المغربي كيمنع عليك تجوجي بشخص ماشي مسلم. فالمصلحة الإدارية للي تابعة للقنت للي تجوجنا فيه، ڭالو لينا خاصنا ضروري نديو عقد الجواج الدولي للي عطاونا للقنصلية المغربية باش يسجلو جواجنا و تكون أمورنا قانونية. ما عرفتش الجن للي ضربني واش ديال السذاجة و لا النسيان، صحاب لي كان خاصنا غير نمشيو للقنصلية المغربية فالعاصمة بيرن، نشوفو شنو الوثائق للي نوجدو، نخلصو لاكان شي خلاص، ناخدو الوريقات و نزيدو. قبل نمشيو تما، قلبنا على القنصلية فڭوڭل و قرينا عليها شهادات كتخلع من أناس تعاملو معاهم: معڭازة و زايدينها بالعياقة، ما مربينش، ما كيديروش خدمتهم، ما كيجاوبوش التيليفون، كيعطلو الڢيزا بأسابيع... زيد عليها واحد الڢيديو فيوتوب ديال واحد السيدة كانت بغات تعاود البسبور و لاح عليها شي واحد خدام تما الملف على وجهها. مني قريت هاد الشي، ڭلت للراجل غادي نخدم الميكرو أو الكاميرا باش حتى لا طرات شي حاجة و ولينا فها كلمتي ها كلمتهم، كولشي يكون موثق. حيث كابر فبلاد كتحتارم المواطن و خدامة بالمنطق، جيتو بحالا زدت فيه و ڭال ليا لا بلاش ما كاين ما يطرا. أول مرة فحياتي شفت قنصلية كتعيف لهاد الدرجة، الحيوط موسخين بحالا تيمسحو فيهم صبابطهم و واحد الريحة ديال المرقة مالية الجو. أقرب حاجة نتخيلها لهاد الحفرة هي شي مقاطعة ديال شي قنت موضر فالمغرب للي خدامين فيها ضاربين الدنيا بطالون، غير هو كنا فالعاصمة ديال سويسرا، للي هي بلاد كتصنف كل سنة من أحسن البلدان فالعالم و موفرة جودة عيش خيالية، و واخا هاكاك بنادم خانز و مستحمل الحيوط موسخين حيث هاد الخرا مطبوع عندو فالحمض النووي. للي باقي يڭول ليا “المغرب ما بلاد ما والو” نصرفقها معاه. المغرب زوين و مخصرينو كائنات موزبالية للي كيفما كان المحيط ديالهم غادي يعفنوه. ما بغيتش نظلم كولشي. كاينين تما جوج ديال الرجال واحد فيهم باقي شاب، أنيقين و نقيين و مبتسمين، استقبلونا و لكن ما كان عندهم فاش يفيدونا. الكبير فيهم وجهنا لواحد العقروش كيتنقل من بين مكتب العدول و مكتب البطاقة الوطنية و واخد راحتو. راجلي مني شاف بنادم ما كيحتارمش نوبتو، بدا يتقلق و ڭال ليا إلى داز من حدانا سوليه واش هو نيت للي غادي نتعاملو معاه باش يعقل علينا. هي هاديك، ناض العقروش للطواليط، و سالا من قضاء حاجتو، و غسل يديه ببطء شديد ، و مني خرج دويت معاه. الحوار كان كما يلي:  السلام عليكم آسيدي، واش نتا للي مكلف بعقود الجواج حيث تجوجت هنا و بغيت نسجل الجواج هنا.  إييه ، جبتو الشهود؟  آه فاش تجوجت كانو معانا جوج ديال الشهود.  شكون هوما؟  الوالدة ديال راجلي و صديق ديالي سويسري من أصل مغربي.  لا خاص جوج د الرجال. و مسلم هو بعدا... واش مغربي ولا أجنبي .  لا ما سالمش.  كيفاش ما سالمش؟ حتى الشهادة ما شهدهاش؟  لا.  خاصو يسلم، نتي أصلا جواجك باطل و ما غاديش يتعتارف بيه.  لا ماغاديش يسلم.  علاش؟  هاكاك. فهاد اللحظة قرب ليا بزاف لوجهي بداك الدرڭوم الخانز و كون بقيت تما ثانية زايدة، كان يا إما غادي يتنخم عليا يا إما كنت غنضرب دينمو. لذلك جريت الراجل و خرجنا بلاما نزيد نتعاقر مع الشارف. كنت غادي نفڭسهم بالغدايد. ما عقلتش آخر مرة تهانيت بهاد الطريقة و لا هضر معايا شي حمار محتاقرني حيث مرا، و تيشوف فيا بحال طارو د الزبل حيث اختاريت نعطي زكي لڭاوري. فالمغرب و حتى شي عون إداري ما تعامل معايا بهاد الطريقة. راه كنكتب هاد الشي و مازال ما متيقة بللي خريوة بحال هاداك تعطاتو الفرصة، للي كيحلم بيها شحال من واحد حسن منو، باش يعيش فهاد البلاد و يكمل التدعشيش ديالو. مني رجعنا للدار، عيطت لواحد الرقم أخضر متعلق بقنصليات المغرب فالخارج. جاوبني واحد السيد و سولتو شنو الإجراأت للي ندير باش يتسجل الجواج ديالي فالمغرب، و ما عارت واش حس بيا غادي نتفرڭع حيث عاودت ليه باختصار علاش معيطة لهاد النمرة و ڭال ليا “خاص نسخكم ديال عقد الازدياد و ترجمة العقد للعربية”. سكت واحد الشوية و هو يڭول “و جوج ديال الشهود رجال و شهادة الإسلام إلى ما كانش مسلم”. صافي تما ڭلت ليه شكرا الله يعونك و قطعت، و درت عند الراجل و ڭلت ما كاين لا تسجيل لا الباكور الهندي و آخر مرة نصيفو فالمغرب حيث ما فيا للي يتناڭر مع شي قمقوم فلوطيل. من غير البلان ديال الخانز فالقنصلية، هاد الشي خلاني نفكر فبزاف ديال الحوايج. أولهم أن المغرب كدولة كيعجبها تدير فيها بلد معاصر كيعبد الله باعتدال حتى كتوصل القضية للعيالات و كنرجعو 15 قرن للور. خاصكي جوج د الشهود رجال، يعني مك للي والداك و مكبراك ما عندهاش الحق تشهد ليك، و لكن جوج د الشماكرية عندهم البطاقة الوطنية تجيبيهم من الزنقة و تعطيهم باش يكميو و يشموعندهم مصداقية أكثرفعين الدولة. و كتلقى المخصيين كيرفضو هاد الوضعية بحكم أن المرا حققات شلا إنجازات و بالتالي عندها الحق تشهد بحال الراجل. علاش آخويا خاصني، كمرا، نمشي حتى القمر باش نستاهل نشهد قدام عدول مكلخ ما كيغسلش حتى سنانو؟ علاش رابطين أصلا الثقة و الأخلاق بالعيالات؟ علاش تانا ما نڭولش منعو الشهادة على الرجال حيث فيهم نسبة لا بأس بيها ديال ولاد القحاب؟ ما عندها تا معنى. كيفما ما عندها تا معنى ما تكونش المساواة فالإرث. و لكن هاد الخرا مقررينو رجال، و يخليوك تلعبي و عطيوك الوهم ديال عندك حقوق حتى كتبغي تقيسي ليهم الفلوس و لا الطبون و تيڭولو لك حدك تما. ثاني حاجة شنو غادة تستافد الدولة من اعتناقو للإسلام؟ شنو غادي يزيدها و لا ينقصها؟ كنتفهم أن قانون تجريم الماكلة فرمضان هو للمحافظة على الأمن العام لا ينوضو شي جوج يطايفو، و لكن لاش داخلين ليا فزكي فهادي؟ واخا بالكذوب ما بغيتوش يسلم. آه راسي قاصح لهاد الدرجة، كنفضل تمارة على الكذوب. و ماشي حيث ما كنآمنش بالله غادي نبدا نكذب و نستغل الدين لحل مشاكلي الإدارية. هادوك للي كيسنيو على شهادة اعتناق الإسلام، راه عارفين جون كلود ما غاديش يصوم رمضان و ما غاديش يحج و ما عايعطيش الزكاة و غير شهد قدامهم باش يعطيوه بالتساع. مني خايفين على الإسلام من خطر الإلحاد، لاش كتلعبو بيه بهاد الطريقة؟ زعما البلان هو إلى بقا كافر غادي يضغط عليا و نولي كافرة و ولادنا كفار؟ راه أنا للي ملحدة راديكالية، مازال هو غير شاك. و كون تجوجت و ولدت فالمغرب، ولادي غادي يترباو كذلك فعز الإلحاد ما عمر الفكرة ديال سيدي ربي ما غادا تجبد ليهم فالمنزل. بغيتو و لا كرهتو. آخر حاجة هو أن بسباب هاد القانون الميزوجيني للي ف 2019 مازال كاين فالوقت للي تونس وصلو للزواج المدني و حنا مازال ضحكة، التطورات فالحالة المدنية ديال بزاف ديال المغاربة المهاجرين ڭاعما فراس السلطات المغربية ڭاع. مني درت لايڢ فالفيسبوك على الموضوع، توصلت بعشارات الرسائل ديال مغاربة مقيمين بالخارج تاهوما دارو بالناقص من تسجيل الزواج بالمغرب بسباب هاد المهزلة و الإهانة للي ما باغينش يتعرضو ليها فالقنصليات، خصوصا الدريات. غير أنا دواو معايا العشرات، تخيلو فالواقع شحال من وحدة مجوجة فبلاد و محسوبة قح*ة فالمغرب. دابا تقدر شي وحدة مجوجة بصبليوني فالصبليون، تشد الطيارة للمغرب، تضبر على جوج د الشماكرية عندهم لاكارط و تديهم للمقاطعة يشهدو ليها على العزوبة، و تجوج بمسلم قانونيا فالمغرب و يتقبل ليها الجواج حيث عندهم الجواج لاخر باطل، و تفوت أعوام عاد يصيقو ليها الخبار.
يتناول هذا المقال تجربة إحدى السيدات في إتمام إجراءات الزواج في القنصلية المغربية في سويسرا، حيث واجهت الكثير من الصعوبات بسبب بعض المتطلبات التي لا تتوفر في النساء. كما يتناول هذا المقال موضوع المساواة بين الجنسين في بعض المجالات، وتعتقد الكاتبة أن هناك بعض الممارسات التي تحد من هذه المساواة. يناقش هذا المقال قانون تجريم الإفطار العلني في شهر رمضان, ويتساءل عن سبب إصرار السلطات المغربية على إجبار غير المسلمين على اعتناق الإسلام كشرط للحصول على بعض الخدمات, ويتطرق إلى المشاكل التي تواجه بعض المغاربة المهاجرين في ما يتعلق بأحوالهم الشخصية.